Die Kuomintang van China of KMT, soms vertaal as die Nasionalistiese Party van China, is ’n groot politieke party in die Republiek China (RC of Taiwan). Dit is vandag die grootste opposisieparty in die Wetgewende Yuan. Die Kuomintang is in 1911 gestig en het die Revolusionêre Liga van Dr Sun Yat-sen as voorloper gehad. Die Kuomintang - dikwels verkort na KMT - is gebaseer op die drie beginsels van die volk, naamlik nasionalisme, demokrasie en volkswelsyn. Na die Chinese rewolusie in 1911 het Sun Yat-sen die president van China geword, en die KMT, wat voorheen 'n voorhoedebeweging was, het 'n ware party geword. Generaal Yuan Shikai het Sun gou as president afgesit en die KMT verbied, maar na Yuan se dood in 1916 het Sun weer polities aktief geword en die KMT het weer mag teruggewin. Met die Sowjet-ondersteuning kon die leërs van die KMT die plaaslike krygshere in Suid-China verdryf en die republiek daar vestig. Van die begin van die twintigerjare was die kommuniste ook deel van die KMT. Die rede hiervoor was dat die Sowjetunie slegs die KMT sou ondersteun as dit kommuniste in sy party ingesluit het.